Steyn uit WB-openingswedstrydDale Steyn. Foto: GB Jordaan. Die doemprofete se grootste vrees is toe inderdaad bewaarheid: Dale Steyn sal nie môre op die Oval teen Engeland speel nie, omdat hy nog nie volkome van sy skouerbesering herstel het nie. Die 35-jarige snelbouler se Indiese Premierliga-veldtog is vroeër ná net twee wedstryde vir die Royal Challengers Bangalore kortgeknip toe hy inflammasie in sy problematiese regterskouer gekry het. Dit is die einste skouer waarin hy ’n been in 2016 gebreek het. “Dale is nog nie heeltemal gereed nie,” het Ottis Gibson (Protea-breier) gister aan die media gesê. “Hy is amper gereed, maar nog nie heeltemal nie. Die toernooi is ses weke lank, so dit help nie ons probeer dinge aanjaag nie.” Volgens Gibson behoort Steyn gereed te wees vir die Proteas se derde wedstryd, wanneer hulle op 5 Junie vir Indië pak. Met ’n groenerige Oval-kolfblad wat na verwagting snelboulers sal bevoordeel, sal Chris Morris, Dwaine Pretorius of Andile Phehlukwayo in Steyn se plek oorweeg word. Gelukkig is Kagiso Rabada en Lungi Ngidi gereed vir aksie.